უეფა-ს ჩემპიონთა ლიგის ჰიმნი
უეფა-ს ჩემპიონთა ლიგის ჰიმნი — გერმანელი კომპოზიტორის გეორგ ფრიდრიხ ჰენდელის (1685–1759) ნაწარმოების – „მღვდელი ცადოკის“ (Zadok the Priest, 1727 წელი) არანჟირებული ვერსია. არანჟირების ავტორია ბრიტანელი კომპოზიტორი ტონი ბრიტენი (ტექსტიც მასვე ეკუთვნის). კომპოზიციის შექმნის თარიღია 1992 წელი. ჰიმნს ასრულებს ლონდონის „St. Martin’s in the Fields“–ის ტაძრის აკადემიური ქორო, ხოლო მუსიკალურად აფორმებს სამეფო ფილარმონიული ორკესტრი (Royal Philharmonic Orchestra). კომპოზიციის ორიგინალი ვერსია არასოდეს გამოშვებულა, როგორც კომერციული პროდუქტი. ჩემპიონთა ლიგის ემბლემასთან ერთად, ჰიმნსაც აქვს რამდენიმე ინტერპრეტირებული ვარიანტი. ესენია: მოკლე ვერსია, რომელიც სრულდება უშუალოდ საფეხბურთო მატჩების დაწყებამდე, ელექტრონული ვერსია, ინსტრუმენტალური ვერსია და სხვა. ჰიმნის სრული ვარიანტი სამწუთიანია. იგი შედგება ორი პატარა კუპლეტისგან და რეფრენისგან. ჰიმნი უეფას 3 ოფიციალურ ენაზე სრულდება: ფრანგულად, გერმანულად და ინგლისურად.